
Igék szemantikai szelekciójának és tematikusszerep-kiosztásának korpuszalapú vizsgálata

Kutatásomban azzal foglalkoztam, hogy az igék szemantikai szelekciója és tematikusszerep-kiosztása vizsgálható-e számítógépes, automatikus módszerekkel, illetve nem felügyelt gépi tanulás segítségével kialakíthatóak-e ezekre a tulajdonságokra vonatkoztatott, értelmezhető csoportok. A kutatást korpuszadatokra alapoztam, melyeket a Magyar Nemzeti Szövegtárból (Oravecz–Váradi–Sass 2014) szerzett adatokból alakítottam ki. A nyelvi adatokat számítógépes feldolgozási láncon keresztül futtatva statisztikai adatokká alakítottam, majd ezekre vektorokként tekintettem, amelyek alapján az egyes elemek jellemezhetőek (Szécsényi 2019). Az adatokat végül k-means klaszteranalízisnek vettem alá, ahol különböző számú csoportokba osztottam a vizsgált elemeket. Eredményként azt kaptam, hogy a különböző klaszteranalízisek által létrehozott csoportok megfelelően jellemezhetik mind a szemantikai szelekció, mind a tematikusszerep-kiosztás szempontjából a vizsgált nyelvi elemeket, és a különböző szempontú csoportosítások még egymással összevetve is mutatnak összefüggést.

